Cynulliad Cenedlaethol Cymru: cyfle interniaeth

Crynodeb

Rydym yn chwilio i benodi un neu ddau intern am gyfnod hyd at dri mis yr un i ychwanegu at ein capasiti ymchwil ar gyfer gwaith diwygio'r Cynulliad.

Dyma gyfle cyffrous i weithio ar brosiect uchel ei broffil yng Nghynulliad Cenedlaethol Cymru. Ar ran y Cynulliad, mae Comisiwn y Cynulliad yn arwain prosiect i i ystyried sut y gellir defnyddio pwerau sydd wedi'u datganoli gan Ddeddf Cymru 2017 ynghylch trefniadau etholiadol a mewnol y Cynulliad i wneud y ddeddfwrfa hon yn fwy effeithiol, hygyrch ac amrywiol. Bydd yr ymgeiswyr llwyddiannus yn cydweithio'n agos â swyddogion y Cynulliad a rhanddeiliaid i ymchwilio a datblygu polisi a chynigion deddfwriaethol, a chefnogi'r Llywydd wrth iddi arwain deddfwriaeth drwy brosesau craffu'r Cynulliad.

Bydd yr interniaeth yn para cyfnod o hyd at dri mis, gan ddechrau ym mis Ionawr 2019 neu ar ddyddiad yng ngwanwyn 2019 i'w gytuno â'r ymgeiswyr llwyddiannus.

Y Sefydliad

Cynulliad Cenedlaethol Cymru yw’r corff sy’n cael ei ethol yn ddemocrataidd i gynrychioli buddiannau Cymru a’i phobl, deddfu ar gyfer Cymru, cytuno ar drethi yng Nghymru, a dwyn Llywodraeth Cymru i gyfrif.

Mae Comisiwn y Cynulliad yn gwasanaethu’r Cynulliad Cenedlaethol er mwyn hwyluso ei lwyddiant hirdymor fel sefydliad democrataidd cryf, hygyrch a blaengar a deddfwrfa sy’n gweithredu’n effeithiol ar gyfer pobl Cymru.

Ceir rhagor o wybodaeth am y Cynulliad a Chomisiwn y Cynulliad ar [www.cynulliad.cymru](http://www.assembly.wales/cy/Pages/Hafan.aspx).

Y prosiect

Bydd yr interniaid yn darparu cymorth ymchwil i raglen y Comisiwn ar gyfer diwygio'r Cynulliad - rhaglen sy'n ystyried sut y gellir defnyddio pwerau a ddatganolwyd i'r Cynulliad gan Ddeddf Cymru 2017 mewn perthynas â maint y sefydliad, ei enw a'i drefniadau etholiadol er mwyn gwneud y ddeddfwrfa'n fwy effeithiol, hygyrch ac amrywiol.

Ym mis Chwefror 2017, penododd y Comisiwn [Banel Arbenigol ar Ddiwygio Etholiadol y Cynulliad](http://www.assembly.wales/cy/abthome/about_us-commission_assembly_administration/panel-elec-reform/Pages/Assembly-Electoral-Reform.aspx) i wneud argymhellion ynghylch nifer yr Aelodau y mae ar y Cynulliad eu hangen, sut y dylid ethol Aelodau, a'r oedran pleidleisio isaf ar gyfer etholiadau'r Cynulliad.

Cynhaliodd y Comisiwn [**ymgynghoriad cyhoeddus**](http://www.senedd.cynulliad.cymru/mgConsultationDisplay.aspx?ID=292) yng ngwanwyn 2018 ar argymhellion y Panel Arbenigol, a threfniadau etholiadol a threfniadol cysylltiedig. O ganlyniad, [**cyhoeddodd**](http://www.assembly.wales/ministerial%20statements%20documents/the%20commission’s%20assembly%20reform%20priorities%20following%20the%20outcome%20of%20the%20public%20consultation,%20) ym mis Gorffennaf 2018 y byddai'n mabwysiadu dull dau gam i ddiwygio'r Cynulliad:

* Cam 1: deddfu i newid enw'r Cynulliad i Senedd Cymru, i leihau'r oedran pleidleisio isaf ar gyfer etholiadau'r Cynulliad i 16 oed gan ddechrau yn etholiadau 2021, llywio'r fframwaith diarddel rhag bod yn Aelod Cynulliad, a gweithredu diwygiadau etholiadol a mewnol eraill.
* Cam 2: ystyried cynyddu nifer yr Aelodau Cynulliad a sut y dylent gael eu hethol, yng ngoleuni trafodaethau trawsbleidiol. Er bod y Llywydd yn hyderus bod digon o gefnogaeth gyhoeddus a gwleidyddol i gynyddu nifer yr Aelodau Cynulliad, nid oes consensws eto ynghylch sut y dylid ethol Aelodau. Os ceir consensws, bwriad y Comisiwn yw y bydd yr elfennau hyn yn ffurfio ail gam y rhaglen ddiwygio yn ystod tymor y Cynulliad hwn.

Ceir rhagor o wybodaeth ynghylch rhaglen ddiwygio'r Cynulliad yma: <http://www.assembly.wales/cy/abthome/role-of-assembly-how-it-works/Pages/AssemblyReform.aspx>.

Yr interniaeth

Rydym yn chwilio i benodi un neu ddau intern am gyfnod hyd at dri mis yr un i ychwanegu at ein capasiti ymchwil ar gyfer gwaith diwygio'r Cynulliad.

Bydd yr interniaid yn rhan o'r tîm sy'n gweithio ar raglen Comisiwn y Cynulliad o ddiwygio etholiadol a sefydliadol. Yn yr interniaeth, bydd gofyn am gydweithio agos â swyddogion polisi, ymchwilwyr a chyfreithwyr, a bydd yn gyfle i ddefnyddio sgiliau ymchwil mewn cyd-destun polisi, datblygu eich sgiliau cyffredinol (megis ysgrifennu adroddiadau neu wneud cyflwyniadau), a gwella eich gwybodaeth am bolisi. Bydd hefyd yn cynnig cyfle cyffrous i weithio wrth galon democratiaeth Cymru, gan gynnwys cydweithio ag uwch swyddogion ac Aelodau etholedig.

Caiff yr union waith a gynhelir gan yr interniaid ei drafod â'r swyddogion sy'n arwain gwaith diwygio'r Cynulliad, gan roi ystyriaeth i sgiliau a chefndir polisi yr ymgeiswyr llwyddiannus. Fodd bynnag, gall y fath waith gynnwys:

* Ymchwil polisi ac ymchwil gyfreithiol, gan ddefnyddio ystod o ddulliau ymchwil ansoddol a meintiol fel sy'n briodol, gan gynnwys o bosibl gasglu tystiolaeth gynradd gan randdeiliaid a chynnal dadansoddiad yn cymharu â deddfwrfeydd eraill y DU a deddfwrfeydd rhyngwladol.
* Casglu tystiolaeth a chynnal gwaith ymchwil i greu asesiad o effaith y cynigion deddfwriaethol—er enghraifft ar gydraddoldebau, ieithoedd swyddogol y Cynulliad, yr amgylchedd, y system gyfiawnder yng Nghymru a Lloegr—a nodi'r mesurau lliniaru posibl yn ogystal â'r goblygiadau ariannol.
* Casglu tystiolaeth, ymchwil a dadansoddi er mwyn creu amcangyfrifon o oblygiadau ariannol cynigion deddfwriaethol.
* Paratoi papurau, papurau briffio a pholisi neu faterion cyfreithiol sy'n ymwneud â'r rhaglen ddiwygio. Gall gwaith o'r fath helpu i lywio penderfyniadau polisi, neu greu rhan o'r ddogfennaeth ategol ynghlwm wrth unrhyw gynigion deddfwriaethol a gyflwynir.
* Monitro a dadansoddi'r broses graffu ddeddfwriaethol, trafodion y Cynulliad, a sylwebaeth ar y cyfryngau a'r cyfryngau cymdeithasol.
* Cyflwyno canfyddiadau ymchwil, dadansoddi a chynnig cyngor i uwch swyddogion neu Aelodau etholedig.

Manyleb Interniaid

Rhaid i'r interniaid feddu ar y sgiliau angenrheidiol i asesu a dadansoddi'n feirniadol wybodaeth ansoddol a meintiol. Byddai'n fanteisiol meddu ar wybodaeth ynghylch etholiadau (gan gynnwys systemau etholiadol a pholisi etholfraint), materion cyfansoddiadol, y broses ddeddfwriaethol neu waith a chapasiti seneddol. Bydd gofyn i'r interniaid allu llunio dogfennau cryno wedi'u sgrifennu'n dda yn cyflwyno deunydd technegol mewn fformatau hygyrch o fewn amserlenni tyn. Byddai'n fanteisiol meddu ar brofiad o weithio'n ddwyieithog a/neu mewn amgylchedd gwleidyddol, ond nid yw'n angenrheidiol.

Dyddiad cychwyn yr interniaeth

Cychwyn ym mis Ionawr 2019, neu ddyddiad yng ngwanwyn 2019 i'w drafod.

Lleoliad

Fel arfer, bydd yr interniaeth wedi'i lleoli ar ystâd y Cynulliad ym Mae Caerdydd. Bydd gweithio gartref neu oddi ar yr ystâd yn bosibl, ond mae'n bosibl y bydd rhai achlysuron lle bydd gofyn ichi fod yn bresennol yn y Cynulliad. Bydd y DTP yn sicrhau nad yw costau llety a theithio yn achosi rhwystr i unrhyw ymgeisydd.

Diogelwch

Rhaid i'r ymgeiswyr fod wedi byw yn DU am o leiaf dair blynedd. Bydd gofyn i'r ymgeiswyr llwyddiannus gael eu fetio gan y gwasanaeth diogelwch. Bydd y broses fetio diogelwch i lefel Gwiriad Gwrthderfysgaeth (CTC) a bydd gofyn i'r ymgeisydd gwblhau holiadur diogelwch ar-lein gyda Fetio Gwasanaethau y Deyrnas Unedig (UKSV) Mae interniaeth yn amodol ar gwblhau'r lefel hon o fetio diogelwch yn llwyddiannus.

Ceisiadau

Mae'r interniaeth hon ar agor i fyfyrwyr doethuriaeth wedi'i gyllido drwy'r ESRC DTP, heblaw'r rheini sydd o fewn tri mis i ddechrau neu ddiwedd eu hastudiaethau. Rydym yn chwilio am rywun sy'n frwdfrydig dros y cyfle hwn ac sydd â sgiliau dadansoddol, cyfathrebu a rhyngbersonol da.

Dylai'r sawl sydd â diddordeb drafod y cyfle hwn a'i amseru gyda'u tiwtor yn gyntaf, a bydd angen eu caniatâd hwy. Gofynnir i chi anfon llythyr cais (dim mwy nag un dudalen A4) a CV (dim mwy na dwy dudalen A4) dros e-bost at **[enquiries@walesdtp.ac.uk](mailto:enquiries@walesdtp.ac.uk)** erbyn 10yb ar

19 Tachwedd 2018.

Dylai eich llythyr gadarnhau eich bod wedi cael cytundeb eich prif oruchwyliwr a dylech nodi eich awgrym ar gyfer dyddiad cychwyn. Dylai'r llythyr hefyd gynnwys sut yr ydych yn teimlo y byddai'r interniaeth o fudd i'ch doethuriaeth chi. Bydd cyfweliad fel rhan o'r broses ddethol. Caiff yr ymgeiswyr llwyddiannus wybod mewn XXXXXX.

Ymholiadau

Mae croeso ichi ofyn os oes gennych unrhyw gwestiynau ynghylch cyfle'r interniaeth:

Helen Finlayson, Arweinydd y Tîm Newid Cyfansoddiadol, neu Tom Jackson, Rheolwr Bil, at [**constitutional.change@cynulliad.cymru**](mailto:constitutional.change@assembly.wales) neu 0300 200 6565.